32011D0403
L 180/47
SLUŽBENI LIST EUROPSKE UNIJE
PROVEDBENA ODLUKA KOMISIJE
od 7. srpnja 2011.
o izmjeni priloga II. i III. Odluci 2010/221/EU u pogledu povlačenja programa iskorjenjivanja bakterijske bolesti bubrega za područje Velike Britanije i odobrenja programa nadzora herpesvirusa kamenice 1 μνar za Guernsey
(priopćena pod brojem dokumenta C(2011) 4770)
(Tekst značajan za EGP)
(2011/403/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i kontroli određenih bolesti akvatičnih životinja (1), a posebno njezin članak 43. stavak 2.,
budući da:
(1)
Odlukom Komisije 2010/221/EU od 15. travnja 2010. o odobravanju nacionalnih mjera za ograničavanje utjecaja određenih bolesti životinja akvakulture i slobodnoživućih akvatičnih životinja u skladu s člankom 43. Direktive Vijeća 2006/88/EZ (2) odobrava se određenim državama članicama primjena ograničenja za stavljanje na tržište i uvoz pošiljaka tih životinja kako bi se spriječilo unošenje određenih bolesti na njihovo područje, pod uvjetom da dokažu da na njihovom državnom području, ili na određenim razgraničenim područjima njihovog državnog područja nema takvih bolesti ili da su uspostavili program iskorjenjivanja ili nadzora kako bi se oslobodili od takvih bolesti.
(2)
U Prilogu II. Odluci 2010/221/EU trenutačno je navedeno područje Velike Britanije kao područje unutar Ujedinjene Kraljevine koje ima odobreni program za iskorjenjivanje bakterijske bolesti bubrega (BKD).
(3)
Ujedinjena Kraljevina je obavijestila o svojoj namjeri povlačenja tog programa iskorjenjivanja. Nakon opsežnog preispitivanja mjera koje je ta država članica poduzela za nadzor BKD-a na području Velike Britanije, donesen je zaključak da primjena ograničenja kretanja pošiljaka određenih životinja akvakulture u Ujedinjenu Kraljevinu, kako je predviđeno tim programom, više nije primjerena. Stoga bi Veliku Britaniju trebalo ukloniti s popisa područja s odobrenim programom iskorjenjivanja BKD-a, kako je određen u Prilogu II. Odluci 2010/221/EU.
(4)
U Prilogu III. Odluci 2010/221/EU trenutačno su navedeni dijelovi područja Velike Britanije i Sjeverne Irske kao područja unutar Ujedinjene Kraljevine koja imaju odobreni program nadzora za herpesvirus kamenice 1 μνar (OsHV-1 μνar). Ujedinjena Kraljevina je sada dostavila program nadzora za OsHV-1 μνar za Guernsey. Cilj tog programa nadzora je da se dokaže da u područjima Guerseya u kojima OsHV-1 μνar nije otkriven nema tog virusa te da se spriječi njegovo unošenje na ta područja. Sadržaj tog programa nadzora je jednak programima nadzora koji su već odobreni i navedeni u Prilogu III. Odluci 2010/221/EU.
(5)
Tijekom posljednje dvije godine nije utvrđen porast smrtnosti na uzgajalištima i područjima za ponovno polaganje pacifičkih kamenica na Guernseyu. Prema informacijama koje je dostavila Ujedinjena Kraljevina, subjekti koji se bave poslovanjem pacifičkim kamenicama dobrovoljno su od travnja 2010. zabranili kretanja pacifičkih kamenica na Guernsey. Ta informacija navodi na zaključak da je Guernsey slobodan od virusa OsHV-1 μνar. Trebalo bi odobriti ograničenja kretanja kako bi se zaštitilo zdravstveno stanje pacifičkih kamenica na tom području.
(6)
Stoga bi trebalo odobriti program nadzora za Guernsey i Guernsey uključiti u popis naveden u Prilogu III. Odluci 2010/221/EU.
(7)
Odluku 2010/221/EU bi trebalo stoga na odgovarajući način izmijeniti.
(8)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilozi II. i III. Odluci 2010/221/EU zamjenjuju se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 7. srpnja 2011.